2017-06- Nr.
Į 2016-11-22 Nr. S-53-3819

Lietuvos Respublikos Vyriausybei

DĖL VYRIAUSYBĖS NUTARIMO PROJEKTO TEIKIMO

Lietuvos Respublikos teisingumo ministerija (toliau – Teisingumo ministerija), vykdydama Ministro Pirmininko pavedimą, įformintą Vyriausybės kanclerio pirmojo pavaduotojo 2016 m. lapkričio 22 d. rezoliucija Nr. S-53-3819, teikia Lietuvos Respublikos Vyriausybės nutarimo „Dėl Procesinių dokumentų civilinėse bylose įteikimo ir pranešimo apie įteiktinus procesinius dokumentus palikimo adresato deklaruotoje gyvenamojoje vietoje tvarkos aprašo ir pranešimo apie įteiktinus procesinius dokumentus formos patvirtinimo“ projektą (toliau – Nutarimo projektas), patikslintą įvertinus Lietuvos Respublikos Vyriausybės kanceliarijos Teisės departamento 2017 m. birželio 19 d. pažymoje Nr. NV-1596 pateiktas pastabas ir pasiūlymus. Į daugumą Lietuvos Respublikos Vyriausybės kanceliarijos Teisės departamento pastabų ir pasiūlymų atsižvelgta. Pastabos ir pasiūlymai, į kuriuos neatsižvelgta, įvertinti kartu teikiamoje Nutarimo projekto derinimo pažymoje.

Nutarimo projektas parengtas siekiant įgyvendinti Lietuvos Respublikos civilinio proceso kodekso pakeitimo įstatymu Nr. XII-2751, kuris įsigalios 2017 m. liepos 1 d., pakeisto Civilinio proceso kodekso 123 straipsnio 3 dalies nuostatas. Pakeisto Civilinio proceso kodekso 123 straipsnio 3 dalyje nustatyta, kad, jeigu procesinis dokumentas negali būti fiziniam asmeniui įteiktas jo nurodytos gyvenamosios vietos ar kitu jo nurodytu procesinių dokumentų įteikimo adresu, procesinį dokumentą pristatantis asmuo jį įteikia fizinio asmens deklaruotoje gyvenamojoje vietoje. Tais atvejais, kai fizinio asmens gyvenamosios vietos ar kitas nurodytas procesinių dokumentų įteikimo adresas sutampa su fizinio asmens deklaruotos gyvenamosios vietos adresu, procesiniai dokumentai įteikiami vieną kartą. Jeigu procesinis dokumentas negali būti fiziniam asmeniui įteiktas šioje dalyje nustatyta tvarka, jį pristatantis asmuo pranešimą apie įteiktinus procesinius dokumentus palieka adresato deklaruotoje gyvenamojoje vietoje ir tai nurodo teismui grąžintinoje pažymoje. Procesinis dokumentas šiuo atveju laikomas įteiktu praėjus trisdešimt dienų nuo pranešimo apie įteiktinus procesinius dokumentus palikimo adresato deklaruotoje gyvenamojoje vietoje. Vyriausybė nustato procesinių dokumentų įteikimo tvarką ir pranešimo apie įteiktinus procesinius dokumentus palikimo adresato deklaruotoje gyvenamojoje vietoje tvarką, ir pranešimo apie įteiktinus procesinius dokumentus formą.

Nutarimo projektu siūloma reglamentuoti tvarką, pagal kurią įteikiami procesiniai dokumentai, procesinių dokumentų pašto siuntų žymėjimo, matmenų ir adresavimo reikalavimus, procesinių dokumentų pašto siuntų įteikimo adresato deklaruotoje gyvenamojoje vietoje ypatumus ir tvarką, pagal kurią procesinį dokumentą pristatantis asmuo Civilinio proceso kodekso 123 straipsnyje numatytais atvejais palieka adresato deklaruotoje gyvenamojoje vietoje pranešimą apie įteiktinus procesinius dokumentus.

Siekdama aptarti Nutarimo projekto galimas nuostatas, taip pat procesinių dokumentų įteikimo praktinius aspektus, Teisingumo ministerija 2017 m. vasario 9 d. organizavo suinteresuotų institucijų pasitarimą dėl nurodytų klausimų. Pasitarime dalyvavo Lietuvos Respublikos susisiekimo ministerijos, Lietuvos Respublikos ryšių reguliavimo tarnybos, Teisėjų tarybos, Nacionalinės teismų administracijos, Lietuvos antstolių rūmų, akcinės bendrovės Lietuvos pašto, Pasiuntinių paslaugų teikėjų asociacijos atstovai. Teisingumo ministerijoje vykusio pasitarimo metu paprašyta teismų ir pašto paslaugų teikėjų atstovų pateikti Teisingumo ministerijai bendrus pasiūlymus dėl procesinių dokumentų įteikimo teisinio reguliavimo. Atsižvelgiant į tai, Teisingumo ministerijai darbo tvarka buvo pateikti teismų atstovų ir akcinės bendrovės Lietuvos pašto pasiūlymai dėl Civilinio proceso kodekso 123 straipsnio 3 dalies nuostatų įgyvendinimo ir procesinių dokumentų įteikimo praktinių aspektų reguliavimo. Pastebėtina, kad, rengiant Nutarimo projektą, remtasi nurodytais pasiūlymais ir Pasiuntinių pašto siuntų su procesiniais dokumentais apdorojimo akcinėje bendrovėje Lietuvos pašte tvarkos aprašu, aprobuotu Teisėjų tarybos 2012 m. liepos 27 d. nutarimu Nr. 13P-129-(7.1.2).

Pažymėtina, kad Nutarimo projektu nesiekiama reglamentuoti procesinių dokumentų įteikimo elektroninių ryšių priemonėmis, kadangi Civilinio proceso kodekso 1751 straipsnio 9 dalyje nustatyta, kad procesinių dokumentų įteikimo elektroninių ryšių priemonėmis tvarką ir formą nustato teisingumo ministras, ir ši Civilinio proceso kodekso nuostata, įgaliojanti teisingumo ministrą patvirtinti atitinkamą tvarką, nėra pakeista. Taigi, procesinių dokumentų įteikimą elektroninių ryšių priemonėmis reglamentuoja Procesinių dokumentų pateikimo teismui ir jų įteikimo asmenims elektroninių ryšių priemonėmis tvarkos aprašas, patvirtintas Lietuvos Respublikos teisingumo ministro 2012 m. gruodžio 13 d. įsakymu Nr. 1R-332.

Nutarimo projektas atitinka Septynioliktosios Lietuvos Respublikos Vyriausybės programą, kuriai pritarta Lietuvos Respublikos Seimo 2016 m. gruodžio 13 d. nutarimu Nr. XIII-82.

Nutarimo projektas neperkelia ir neįgyvendina Europos Sąjungos teisės aktų nuostatų.

Nutarimo projektas nėra notifikuotinas Europos Komisijai pagal Lietuvos Respublikos Vyriausybės 1999 m. gegužės 20 d. nutarimo Nr. 617 „Dėl keitimosi informacija apie standartus, techninius reglamentus ir atitikties įvertinimo procedūras taisyklių patvirtinimo“ reikalavimus.

Vadovaujantis Teisėkūros pagrindų įstatymo 15 straipsnio 1 dalimi ir Numatomo teisinio reguliavimo poveikio vertinimo metodikos, patvirtintos Vyriausybės 2003 m. vasario 26 d. nutarimu Nr. 276, 4 punktu, Nutarimo projekto numatomo teisinio reguliavimo poveikio vertinimas neatliekamas.

Nutarimo projektui į teisės sistemą įtraukti kitų teisės aktų priimti nereikės.

Nutarimo projektas išvadoms gauti buvo teiktas Lietuvos Respublikos susisiekimo ministerijai, Lietuvos Respublikos ryšių reguliavimo tarnybai, Teisėjų tarybai, Nacionalinei teismų administracijai, Lietuvos antstolių rūmams, akcinei bendrovei Lietuvos paštui, Pasiuntinių paslaugų teikėjų asociacijai. Pastabų ir pasiūlymų pateikė Lietuvos Respublikos susisiekimo ministerija, Lietuvos Respublikos ryšių reguliavimo tarnyba, Teisėjų taryba, akcinė bendrovė Lietuvos paštas. Nacionalinė teismų administracija nurodė, kad pritaria Teisėjų tarybos pasiūlymams. Kitos institucijos išvadų dėl Nutarimo projekto per Lietuvos Respublikos Vyriausybės darbo reglamento, patvirtinto 1994 m. rugpjūčio 11 d. Lietuvos Respublikos Vyriausybės nutarimu Nr. 728, 35 punkte nustatytą terminą nepateikė. Siekdama suderinti Nutarimo projekto nuostatas su suinteresuotomis institucijomis, Teisingumo ministerija 2017 m. birželio 7 d. organizavo pasitarimą Nutarimo projekto nuostatoms ir institucijų pasiūlymams aptarti, į kurį kviestos visos institucijos, kurioms išvadoms gauti buvo teiktas Nutarimo projektas. Šio pasitarimo metu Nutarimo projektas suderintas su suinteresuotomis institucijomis, į daugumą teiktų pastabų ir pasiūlymų yra atsižvelgta. Suinteresuotų institucijų pateikti pastabos ir pasiūlymai, dėl kurių suinteresuotos institucijos prašė pateikti papildomus paaiškinimus, įvertinti Nutarimo projekto derinimo pažymoje, kuri kartu su suinteresuotų institucijų raštais buvo pateikta Lietuvos Respublikos Vyriausybei Teisingumo ministerijos 2017 m. birželio 9 d. raštu Nr. (1.5.)2T-486.

Nutarimo projekte vartojamos sąvokos ir jas apibrėžiantys terminai suderinti su Valstybine lietuvių kalbos komisija Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka.

Dėl Nutarimo projekto konsultuotasi su visuomene, paskelbus Nutarimo projektą Lietuvos Respublikos Seimo kanceliarijos teisės aktų informacinėje sistemoje. Pastabų ar pasiūlymų dėl Nutarimo projekto negauta.

Nutarimo projektą parengė Teisės sistemos departamento (direktorė Jurga Greičienė, tel. (8 5) 266 2998, el. paštas jurga.greiciene@tm.lt) Teisės sistemos vystymo skyriaus (vedėja Natalija Žilinskienė, tel. (8 5) 266 2934, el. paštas natalija.zilinskiene@tm.lt) patarėja Reda Gabrilavičiūtė, tel. (8 5) 266 2931, el. paštas reda.gabrilaviciute@tm.lt.

PRIDEDAMA:

1. Lietuvos Respublikos Vyriausybės nutarimo „Dėl Procesinių dokumentų įteikimo ir pranešimo apie įteiktinus procesinius dokumentus palikimo adresato deklaruotoje gyvenamojoje vietoje tvarkos aprašo ir pranešimo apie įteiktinus procesinius dokumentus formos patvirtinimo“ projektas, 6 lapai.

2. Nutarimo projekto derinimo pažyma, 2 lapai.

Teisingumo ministrė	Milda Vainiutė

Reda Gabrilavičiūtė, (8 5) 266 2931, el. p. reda.gabrilaviciute@tm.lt